শনিবার ষষ্ঠ দফার নির্বাচন। তার আগে আবারও মমতা বন্দ্যোপাধ্যায় এবং তৃণমূল কংগ্রেসের অস্বস্তির কারণ হয়ে উঠলেন ব্যারাকপুরের সাংসদ দীনেশ ত্রিবেদী। দলীয় চাপের কাছে আত্মসমর্পণ না করে ফের নিজের বিবেকের ডাকে সাড়া দিলেন দীনেশ। পঞ্চম দফা ভোটের আগে শাসকদলের হাতে আক্রান্ত হালিশহরের সাড়ে তিন বছরের শিশুটির পরিবারকে ফোন করলেন দীনেশ। পাশে থাকার আশ্বাসও দিয়েছেন তিনি।
পরিবার সিপিএম সমর্থক হওয়ায় ২৫ তারিখ ভোটের আগের দিন হালিশহরে একটি পরিবারে হামলা চালিয়েছিল তৃণমূল কর্মী সমর্থকরা। অভিযোগ, সেই সময়ে পরিবারের সদস্য সাড়ে তিন বছরের শিশুকন্যাকেও মারধর করা হয়। ঘটনার পরেই দীনেশ বলেছিলেন, ‘‘আমার হৃদয় ওই শিশুটার দিকেই। ওই ধরনের জঘন্য কাজ যে-ই করে থাকুক, তাঁর কঠোর শাস্তি পাওয়া উচিত। আমি ওই শিশু আর পরিবারটির পাশেই দাঁড়াব। আমার পক্ষে ওদের যতটা সাহায্য করা সম্ভব, করব। আমি ওই শিশুটির জন্য ঈশ্বরের কাছে প্রার্থনা করি।’’
কথামতো এদিনই সকালে শিশুটির মা দেবশ্রী ঘোষকে ফোন করেন দীনেশ। সূত্রের খবর, তিনি শিশুটির মাকে আশ্বস্ত করে বলেন, নিজেদের পছন্দের প্রার্থীকে ভোট দেওয়া সকলের গণতান্ত্রিক অধিকার। কোনও সমস্যা হলে তাঁর সঙ্গে যোগাযোগ করার জন্য নিজের ব্যক্তিগত ফোন নম্বরও ওই পরিবারটিকে দিয়েছেন দীনেশ। আক্রান্ত পরিবারটি যেখানে থাকে, সেই এলাকাটি দীনেশের সংসদ এলাকার মধ্যেই পড়ে। ফলে স্থানীয় সাংসদ হিসেবেও ওই পরিবারটির পাশে থাকার আশ্বাস দিয়ে নিজের কর্তব্য পালন করেছেন দীনেশ।